REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 320-4241/13

25. januar 2013. godine

B e o g r a d

PREDSEDNIKU NARODNE SKUPŠTINE

 Na osnovu čl. 157. stav 6. i 161. stav 1. Poslovnika Narodne skupštine ("Službeni glasnik RS", broj 52/10), Odbor za poljoprivredu, šumarstvo i vodoprivredu podnosi na Predlog zakona o podsticajima u poljoprivredi i ruralnom razvoju sledeće amandmane:

AMANDMAN I

U članu 17. stav 1. tačka 2) nakon podtačke 8)) dodaju se podtačke (9), (10) i (11) koje glase:

 (9) kvalitetne priplodne matice riba šarana;

 (10) kvalitetne priplodne matice riba pastrmke;

 (11) proizvodnja konzumne ribe.

Obrazloženje

 S obzirom da zakonom do sada nisu predviđeni podsticaji za proizvodnju u akvakulturi, neophodno je iste uvesti, kako bi se pospešio razvoj ove grane i povećala njena konkurentnost.

AMANDMAN II

U članu 20. stav 1. tačka 3) menja se i glasi:

3) izvršilo obeležavanje i registraciju grla, odnosno košnica pčela u Centralnoj bazi, osim za jagnjad i ribe;

U istom članu stavu 1) posle tačke 4) uvodi se nova tačka 5) koja glasi:

5) prijavilo površine pod ribnjacima ukoliko ostvaruje podsticaje iz člana 17. stav 1. tačka 2) podtačke (9), (10) i (11).

U istom članu stav 2) menja se i glasi:

"lice iz stava 1. ovog člana za korišćenje podsticaja u stočarstvu za kvalitetna priplodna grla iz člana 17. stava 1. tačka 2) podtač. (1), (3), (4), (9) i (10), pored uslova iz stava 1. ovog člana mora da ispuni uslov da su ta grla prijavljena na njegovom poljoprivrednom gazdinstvu pod kontrolom pravnih lica ovlašćenih za poslove selekcije - odgajivačke organizacije, u skladu sa zakonom kojim se uređuje stočarstvo i da se koriste za proizvodnju mleka i mesa ili služe za dalju reprodukciju na njegovom poljoprivrednom gazdinstvu".

Obrazloženje

 S obzirom da se u zakon uvodi i oblast proizvodnje ribe, za istu je neophodno propisati uslove za ostvarivanje podsticaja, a u Centralnoj bazi se ne vode podaci o obeleženim ribama. Takođe je neophodno propisati uslove za ostvarivanje podsticaja, koji su specifični za ovu proizvodnju. Ovaj dodatni uslov ne treba da važi za druge vrste životinja, te je stoga naglašeno da se on odnosi samo na proizvođače, koji se bave proizvodnjom u akvakulturi. S obzirom da su u članu 17. stav 1. tačka 2) uvedene nove podtačke (9) i (10), koje se odnose na gajenje kvalitetnih priplodnih matica riba, iste je potrebno obraditi na način kako je to predviđeno i za druge vrste kvalitetnih priplodnih životinja.

AMANDMAN III

Nakon člana 28. uvode se novi naslovi i novi članovi 29, 30. i 31, koji glase:

**"Kvalitetne priplodne matice riba šarana**

Član 29.

 Podsticaji za kvalitetne priplodne matice riba šarana utvrđuju se u minimalnom iznosu od 500 dinara po grlu".

 **"Kvalitetne priplodne matice riba pastrmke**

Član 30.

 Podsticaji za kvalitetne priplodne matice riba pastrmke utvrđuju se u minimalnom iznosu od 300 dinara po grlu".

**"Proizvodnja konzumne ribe**

Član 31.

 Podsticaji za proizvodnju konzumne ribe se ostvaruje u minimalnom iznosu od 7 dinara po kilogramu proizvedene konzumne ribe".

Obrazloženje

 S obzirom da je predložena izmena člana 17. koji nabraja podsticaje za proizvodnju, isti je u delu u kom su predviđene izmene neophodno detaljnije precizirati, na način kako je to urađeno za druge vrste domaćih životinja.

AMANDMAN IV

U članu 40. stav 4. posle reči "odgajivačka organizacija" dodaju se reči: "i organizacija sa posebnim ovlašćenjima".

Obrazloženje

 S obzirom da je po Zakonu o stočarstvu ("Sl. glasnik RS", br. 41/09) predviđeno da su subjekti u stočarstvu, koji obavljaju poslove radi sprovođenja odgajivačkog programa odgajivačke organizacije i organizacije sa posebnim ovlašćenjima u skladu sa svojim delokrugom rada, iste je neophodno uključiti kao korisnike podsticaja i u tekstu ovog zakona.

|  |  |  |
| --- | --- | --- |
|  |  | PREDSEDNIK ODBORADušan Petrović |